Human Rights Service-leder kastet ut av Facebook

Hege Storhaug sier hun ikke har fått noen begrunnelse fra nettstedet. Tirsdag kveld er Facebook-kontoen igjen aktivert.

Hege Storhaug i Human Rights Service. Tor G. Stenersen

10. nov. 2015 18:46 Sist oppdatert 11. november 2015

Hege Storhaugs kontoer nå oppe igjen.

Leder Hege Storhaug i organisasjonen Human Rights Service (HRS) ble tirsdag ettermiddag utestengt fra Facebook. Det skjedde etter at flere har rapportert inn den private profilen hennes for å være full av upassende innhold.

Storhaugs offentlige forfatterprofil var fortsatt å finne på Facebook mens den private profilen var nede.

Storhaug bekrefter overfor Aftenposten at hennes private profil på Facebook var stengt. Hun sier videre at hun ikke hadde fått noen begrunnelse for hvorfor.

Når Facebook får inn mange varsler om brudd på sine retningslinjer, varsles moderatorer. Profiler kan stenges ned mens moderatorene vurderer saken.

— Alltid forsiktig med hva jeg legger ut

— Dette er veldig spesielt. Jeg er alltid forsiktig med hva jeg legger ut på Facebook og vet ikke hva begrunnelsen er. Slik jeg har forstått det, er det en gruppe knyttet til Rabita-moskeen, som jeg har satt kritisk søkelys på i mange år, som står bak dette, sier Storhaug.

Storhaug har i flere år vært en aktiv samfunnsdebattant, journalist og islamkritiker. Forrige uke ga hun ut boken Islam. Den 11. landeplage .

Les også: Facebook etterforskes for å spre hatpropaganda

- Fjernet fordi den strider mot Facebooks standarder

På Facebook tirsdag kveld skrev styreleder Hossam Belkilani i organisasjonen Norges Unge Muslimer, som er tilknyttet Rabita-moskeen, at det er de som har sørget for at Storhaug er kastet ut ved å rapportere henne inn for upassende innhold:

Rasisten, og islamhateren Hege Storhaug er fjernet fra Facebook. Bra jobbet alle sammen!!, skrev Belkialini på sin profil. Statusen er nå fjernet.

Belkilani la også ut tilbakemeldingen han har fått fra Facebook etter å ha rapportert inn Storhaug:

Takk for at du gjør oss oppmerksom på profilen du rapporterte for å være full av upassende innhold. Vi fjernet profilen fordi den strider mot Facebooks standarder. Vi har informert Hege Storhaug om at profilen er blitt fjernet, men ikke at du rapporterte den , skriver Facebook.

Hossam Belkilani har foreløpig ikke besvart Aftenpostens forespørsel om å kommentere denne saken.

Les portrettintervjuet med Hege Storhaug: Hege Storhaug tror vi kan miste det frie Norge

Norges Unge Muslimer: - Det er ikke vi som står bak

Tirsdag kveld skriver organisasjonen Norges Unge Muslimer på Facebook at det ikke er de som har fått Storhaug kastet ut.

Viser til medieoppslaget om at Norges Unge Muslimer har fått Hege Storhaug kastet ut fra Facebook. Dette er IKKE korrekt. Organisasjonen Norges Unge Muslimer har ikke noe med dette å gjøre. Vi står ikke til ansvar for hva enkeltpersoner skriver eller gjør på Facebook. '

Vi er opptatt av å ha en åpen og fri debatt. Selv om vi kan være uenig med Hege Storhaug, så mener vi at den type aksjoner som hun er blitt utsatt for knebler debatten. Den type aksjoner er IKKE en del av Norges Unge Muslimers policy!

Oppdarteringen er signert leder Zakaria Saaliti i Norges Unge Muslimer, som også har sendt samme beskjed på epost til Aftenposten.

- Antall klager har ingenting å si

I sitt svar til Belkilani skriver Facebook at profilen til Storhaug strider mot deres standarder.

Aftenposten har vært i kontakt med et pr-byrå i Sverige som representerer Facebook. De skriver i en epost at Facebook ikke kommenterer enkeltsaker, men viser til sine retningslinjer.

Videre viser pr-byrået til en talsperson for Facebook som uttaler følgende:

Antall rapporter påvirker ikke hvorvidt noe blir fjernet fra Facebook. Mer enn en milliard mennesker besøker Facebook hver dag. Noen ganger skjer det feil. Når det skjer, gjør vi vårt beste for å rette dem opp så fort vi kan.

- Har ikke deltatt i en kampanje

Et døgn etter at denne saken ble publisert, sendte Hossam Belkilani en e-post til Aftenposten der han skrev at han hverken har vært med på eller ledet en kampanje mot Hege Storhaug.

Belkilani skriver at han ikke selv har rapportert inn Storhaug til Facebook,og presiserer at det som publiseres på hans private Facebook-profil ikke representerer meningene til organisasjonene han tilhører.

Les portrettintervjuet med Hege Storhaug: Hege Storhaug tror vi kan miste det frie Norge

Hege Storhaug beskylder statsministeren for å omfavne ekstremister

Muniba Ahmad: I sin sykelige opptatthet av muslimer og ekstremisme glemmer Hege Storhaug hva som er typisk norsk